

2014–2020 m. veiksmų programos 4 prioriteto „Energijos efektyvumo ir atsinaujinančių išteklių energijos gamybos ir naudojimo skatinimas“ poveikio vertinimas

Suderintos galutinės ataskaitos santrauka

Skirta: LR energetikos ministerijai

Vilnius, 2023



# Santrauka

2022 m. rugsėjo 5 d. Smart Continent LT, UAB su Lietuvos Respublikos energetikos ministerija pasirašė sutartį dėl Veiksmų programos prioriteto „Energijos efektyvumo ir atsinaujinančių išteklių energijos ir naudojimo skatinimas“ poveikio vertinimo paslaugų.

Vertinimo tikslas – nustatyti 2014–2020 m. ES struktūrinių fondų investicijų panaudojimo efektyvumą ir poveikį energetikos sektoriui, investicijų tvarumą ir tęstinumą šioje srityje, siekiant pritaikyti 2014–2020 m. lėšų panaudojimo gerąją praktiką ir patobulinti 2021–2027 m. ES fondų investicijų panaudojimą. Remiantis Sutartimi, Tiekėjas turi pateikti galutinės Vertinimo ataskaitos santrauką lietuvių ir anglų kalbomis.

Vertinimo uždaviniai

1. Įvertinti Veiksmų programos priemonių, skirtų energijos efektyvumo ir AEI gamybos ir naudojimo skatinimui, tinkamumą, įgyvendinimą, įvertinant šių priemonių poveikį.
2. Įvertinti Veiksmų programos investicijų, skirtų energijos efektyvumo ir AEI gamybos ir naudojimo skatinimui, efektyvumą ir rezultatyvumą, siekiant Veiksmų programoje nustatytų tikslų.
3. Įvertinti pagal Veiksmų programos priemones, skirtas energijos efektyvumo ir AEI gamybos ir naudojimo skatinimui, įgyvendintų / įgyvendinamų projektų tinkamumą, rezultatyvumą, efektyvumą, poveikį.

Vertinamos priemonės

Remiantis technine specifikacija ir įvadine vertinimo ataskaita į vertinimo apimtis patenka dvidešimt priemonių iš 2014–2020 m. ES investicijų veiksmų programos 4 prioriteto.

1. 04.3.1-VIPA-V-101 Valstybei nuosavybės teise priklausančių pastatų atnaujinimas;
2. 04.3.2-LVPA-K-102 Šilumos tiekimo tinklų modernizavimas ir plėtra;
3. 04.3.1-FM-F-105 Energijos vartojimo efektyvumo didinimas viešojoje infrastruktūroje;
4. 04.4.1-LVPA-K-106 Elektros skirstomųjų tinklų modernizavimas ir plėtra;
5. 04.1.1-LVPA-V-108 Didelio efektyvumo kogeneracijos skatinimas Vilniaus mieste;
6. 04.1.1-LVPA-K-109 Biokuro panaudojimo skatinimas šilumos energijai gaminti;
7. 04.1.1-LVPA-K-110 Nedidelės galios biokuro kogeneracijos skatinimas;
8. 04.3.2-LVPA-V-111 Katilų keitimas namų ūkiuose;
9. 04.1.1-LVPA-K-112 Biokurą naudojančių šilumos gamybos įrenginių keitimas;
10. 04.3.1-VIPA-T-113 Valstybei nuosavybės teise priklausančių pastatų atnaujinimas (II);
11. 04.1.1-LVPA-V-114 Elektros energijos iš atsinaujinančių išteklių gamybos įrenginių įrengimas namų ūkiuose;
12. 04.1.1-LVPA-V-115 AEI namų ūkiams;
13. 04.3.1-LVPA-T-116 Gatvių apšvietimo modernizavimas;
14. 04.2.1-LVPA-K-804 Auditas pramonei LT;
15. 04.2.1-IVG-T-811 Dalinis palūkanų kompensavimas;
16. 04.2.1-LVPA-K-836 Atsinaujinantys energijos ištekliai pramonei LT+;
17. 04.3.1-FM-F-001 Daugiabučių namų atnaujinimas;
18. 04.3.1-FM-F-002 Savivaldybių viešųjų pastatų atnaujinimas;
19. 04.3.1-APVA-V-003 Daugiabučių namų ir savivaldybių viešųjų pastatų modernizavimo skatinimas;
20. 04.3.1-APVA-V-023 Daugiabučių namų modernizavimo techninė parama.

Transporto sektorius nėra šios analizės objektas, kadangi buvo atliktas Lietuvos 2014–2020 m. Europos Sąjungos investicijų veiksmų programos prioriteto „Darnaus transporto ir pagrindinių tinklų infrastruktūros plėtra“ poveikio vertinimas[[1]](#footnote-2), kuriame buvo vertinamos transporto sektoriaus priemonės, susijusios su darnumu, įskaitant ir 4 prioriteto priemones.

Atliekant vertinimą buvo taikyti įvairūs kiekybiniai ir kokybiniai vertinimo duomenų rinkimo ir analizės metodai: teisės aktų analizė, antrinių šaltinių analizė, interviu su suinteresuotosiomis šalimis, lyginamoji analizė, intervencijų logikos rekonstrukcija, statistinė analizė, ekonometrinis modeliavimas. Vertinimui buvo naudoti SFMIS2014 duomenys, taip pat iš Lietuvos statistikos departamento ir kitų oficialių šaltinių bei vertinimo metu surinkti duomenys.

Vertinant priemonių tinkamumą tikslams ir konkretiems uždaviniams pasiekti, buvo atlikta VP konkrečių uždavinių ir priemonių intervencijos logikos analizė, pirmiausiai apibrėžiant VP tikslus bei konkrečius uždavinius, tada pereinant į priemonių bei remiamų veiklų lygmenį. Nustatyta, kad visų priemonių įgyvendinimas tiesiogiai arba netiesiogiai prisideda prie uždavinių ir prie strateginiuose dokumentuose užsibrėžtų rodiklių pasiekimo.Nustatyta, kad tikslinės grupės, kurios galėjo teikti paraiškas dėl finansavimo visų priemonių atvejų buvo pasirinktos tinkamai.

Vertinant priemonių pakankamumą, buvo atlikta priemonių rodiklių pasiekimo analizė, kurios metu nustatyta, kad visais atvejais PĮP produkto rodiklių siektinų reikšmių suma yra lygi arba didesnė nei atitinkamo VP produkto rodiklio siektina reikšmė. Todėl vertinama, kad Veiksmų programos priemonių rinkinys yra tinkamas ir pakankamas Veiksmų programos tikslams pasiekti.

## Vertinant 2007–2013 m. laikotarpio patirties ir vertinimo rekomendacijų taikymą nustatyta:

1. Atlikus 2007–2013 m. laikotarpio ES struktūrinės paramos poveikio energetikos sektoriui vertinimą, buvo pateiktos dvi didesnės svarbos, t. y. „daryk taip“ tipo rekomendacijos, kurios visos susijusios su priemonių administravimo pokyčiais. Nustatyta, kad dalinai buvo įgyvendinta rekomendacija, kuria siūlyta apsvarstyti galimybę pasiekti, kad pareiškėjai galėtų suderinti skirtingų priemonių veiklas, susijusias su tuo pačiu infrastruktūros objektu. Vis dėlto suderinamumas buvo pastebėtas priemonėse 04.2.1-LVPA-K-804 „Auditas pramonei LT“ ir 04.2.1-LVPA-K-836 „Atsinaujinantys energijos ištekliai pramonei LT+“. Nustatyta, kad iš dalies buvo atsižvelgta ir į antrą rekomendaciją, kuria siūlyta energetikos srities ir energijos efektyvumo srities priemonių pareiškėjams parengti rekomendacinio pobūdžio viešųjų pirkimų dokumentų paketus, kurie būtų suderinti su Viešųjų pirkimų tarnyba.
2. Atlikus Lietuvos 2014–2020 m. Europos Sąjungos struktūrinių fondų investicijų veiksmų programos išankstinį vertinimą buvo pateiktos išvados, į kurias, kaip nustatyta šio vertinimo metu, buvo atsižvelgta. Biokuro infrastruktūros plėtra keturiomis priemonėmis buvo orientuota į CŠT, todėl vertinama, kad atsižvelgta. AEI naudojimo elektros gamybai buvo siekiama trejomis priemonėmis, todėl vertinama, kad atsižvelgta. Energijos vartojimo intensyvumo mažinimui buvo skirta viena priemonė, kuria galėjo pasinaudoti įmonės, todėl vertinama, kad į šią rekomendaciją atsižvelgta.
3. Atlikus 2007–2013 m. Sanglaudos fondo ir ERPF ex post vertinimą, buvo nustatytos 5 rekomendacijos, į kurias ateityje svarbu atsižvelgti formuojant naujų laikotarpių veiksmų programas. Nustatyta, kad į 1 ir 3 rekomendacijas atsižvelgta formuojant 2014–2020 m. ES fondų investicijų veiksmų programą, didesnį dėmesį skiriant rezultatams ir prognozuojamiems pokyčiams, kurie atsispindi projektų finansavimo sąlygų aprašuose esančiuose reikalavimuose. 2 ir 4 rekomendacijomis buvo nustatyta, kad Europos Komisija skatina tokius principus taikyti, tačiau galutinius sprendimus priima vadovaujančios nacionalinio lygmens institucijos. Yra pagrindo nustatyti, jog instituciniame lygmenyje planuojant programą šios rekomendacijos buvo įgyvendintos. 5 rekomendacija, kaip minima vertinime, buvo skirta didėjančiam dėmesiui kokybės stebėsenos duomenims, į ką, kaip rodo šio vertinimo metu surinkta informacija, buvo dedamos pastangos, todėl yra laikoma, kad į rekomendaciją atsižvelgta.

Vertinant 2007–2013 m. finansavimo laikotarpiu sukurtos infrastruktūros AEI ir energijos vartojimo efektyvumo didinimo srityje įveiklinimą nustatyta, kad:

1. Pastatams renovuoti skirta 77,3 proc. visos energetikos sektoriui skirtos 2007–2013 m. ES struktūrinių fondų paramos, investicijos leido renovuoti tik gana mažą dalį šalies pastatų, kadangi renovavimo poreikiai yra žymiai didesni. Vertinama, kad pastatų renovacijos priemonių sukurta nauda ir tęstinumas yra užtikrinamas. Tačiau pažymima, kad planuojant renovacijos apimtis bei svarstant finansavimo prioritetus turi būti kreipiamas dėmesys į demografines tendencijas.
2. Fiziškai ir morališkai pasenę įrenginiai nebeatitiko šiuolaikinių energijos tiekimo patikimumo ir saugumo reikalavimų. Vertinama, kad investicijos į infrastruktūrą atliktos tikslingai, kadangi yra užtikrinamas infrastruktūros naudojimas bei poreikis, taip pat jos prisidėjo prie strateginių energetinės nepriklausomybės tikslų.
3. CŠT tinklų infrastruktūra prieš 2007–2013 m. ES struktūrinės paramos finansavimo periodą buvo nusidėvėjusi, todėl esant žemai aplinkos temperatūrai, didėjo tikimybė, kad vamzdynai nebeišlaikys esančio slėgio bei temperatūros parametrų ir taip sukels avariją. CŠT tinklų plėtros poreikis nemažėja dėl didėjančio gyventojų skaičius miestuose. Vertinama, kad investicijų į CŠT sukurta nauda ir tęstinumas yra užtikrinamas. Tačiau pažymima, kad planuojant investicijų į CŠT apimtis, techninius parametrus turi būti kreipiamas dėmesys į demografines tendencijas.
4. 2007–2013 m. laikotarpiu įvyko biokuro dalies CŠT augimas, 2013 m. tai sudarė 61 proc. CŠT naudojamo kuro. Biokuro panaudojimas sudaro apie 85 proc., tačiau individualūs namai susiduria su katilų nusidėvėjimo problema. Vertinama, kad investicijų į biomasės infrastruktūrą sukurta nauda ir tęstinumas yra užtikrinamas.

Siekiant atsakyti į klausimą kokia yra kitų ES valstybių narių geroji praktika, investuojant į energijos efektyvumo ir AEI gamybos ir naudojimo skatinimo priemones, nustatyta:

1. Lenkija. Lenkijoje vykdoma saulės energijos plėtros politika yra palanki fiziniams asmenims. PVM ir kitų mokesčių netaikymas nusprendusiems įsidiegti saulės kaupiklius ir prisijungti prie tinklo, kaip rodo Lenkijos praktika, yra pagrindiniai aspektai, kurie paskatino žmones patiems gamintis energiją ir tokiu būdu per kelerius metus sparčiai padidino saulės energijos gamybos apimtis. Lenkijoje įdiegta baltųjų sertifikatų sistema, kuri kontroliuoja pramonės ir kitų sektorių energijos sunaudojimo intensyvumą, siekiant skatinti mažinti energijos švaistymą, yra kaip svarstytina galimybė Lietuvai, siekiant šioje srityje įvesti daugiau reguliavimo valstybiniu lygmeniu.
2. Estija. Lietuva, turinti panašų modelį, kaip ir Estija, siekdama toliau modelį tobulinti, gali pasinaudoti Estijos pamokomis, pasitvirtinusiomis praktikomis ir taip siekti dar greitesnio ir efektyvesnio daugiabučių namų atnaujinimo proceso. Estijoje į priemonių formavimą ir tolesnius vykdymo etapus, siekiant greitesnės informacijos sklaidos ir labiau rinką atitinkančios intervencijos, aktyviai yra įtraukiamos suinteresuotosios šalys (daugiabučių namų asociacijos, mokslo partneriai). Didesnis savivaldybių įveiklinimas siekiant didesnės renovacijos spartos ir daugiabučių namų renovavimas blokais, siekiant kurti žaliąsias erdves ir tokiu būdu apjungti skirtingas ES priemones, taip pat atrodo tinkamos Lietuvai idėjos, kurios turi potencialo prisidėti prie Lietuvos modelio tobulinimo.

Vertinimo metu buvo analizuojama, kurios 4 prioriteto priemonės laikytinos gerosios praktikos ir mažo efektyvumo pavyzdžiais. Nustatyta, kad galima išskirti nefinansinę priemonę 04.1.1-LVPA-K-109 „Biokuro panaudojimo skatinimas šilumos energijai gaminti“ – priemonės produkto–sąnaudų rodiklis buvo mažesnis už vidurkį pagal abu analizės pjūvius. Gerąja praktika taip pat laikytina finansinė priemonė 04.3.1-FM-F-001 „Daugiabučių namų atnaujinimas“ – pagal šią priemonę remti fondai – RPF, DNMF, JIIFF – pasižymi geriausiais sverto efekto rodikliais (5,0, 4,36, 2,7). Bendrai galima pažymėti finansinių priemonių pranašumą palyginus su nefinansinėmis priemonėmis. Finansinės priemonės kuria papildomą pridėtinę vertę. Finansinės priemonės ne tik leidžia užtikrinti viešosios intervencijos siekiamo produkto ir rezultato sukūrimą, bet taip pat leidžia užtikrinti pakartotinį viešųjų lėšų panaudojimą, sprendžia išorinio finansavimo trūkumo problemas, pritraukia privačias lėšas.

Įvertinus programos tikslų ir konkrečių uždavinių pasiekimo tikimybę, nustatyta:

1. Dėl to, kad 21 proc. projektų tebėra įgyvendinami, tik 5 iš 20 priemonių PĮP produkto rodiklių galutinės reikšmės yra žinomos. Atsižvelgiant į tai, vertinamos ne tik priemonių PĮP produkto rodiklių pasiekimo reikšmės, bet ir tebevykdomų projektų sutartyse numatytų pasiekti PSP produkto rodiklių reikšmės.
2. Darant prielaidą, kad tebevykdomi projektai pasieks 100 proc. sutartyje numatytas pasiekti produkto rodiklio reikšmes, bus pilnai pasiekti 16 iš 20 priemonių PĮP produkto rodiklių. Atitinkamai, 26 produkto rodikliai iš 30 bus įgyvendinti.
3. Dalies PĮP produkto rodiklių reikšmės, remiantis 2022 m. gruodžio 12 d. duomenis, gali būti nepasiektos atsižvelgiant į priemonių įgyvendinimo eigą, tačiau didžioji dalis jų bus įgyvendintos, o VP siektinos reikšmės bus pasiektos ir viršytos. Tai nulemta to, kad VP produkto rodiklių reikšmės yra mažesnės nei atitinkamų PĮP produkto rodiklių siekiamos reikšmės.
4. Nėra galimybės įvertinti įgyvendinamų priemonių prisidėjimo prie KU rezultato rodiklių įgyvendinimo, nes nėra žinomas individualių projektų ir priemonių prisidėjimas prie KU rezultato rodiklio. KU rezultato rodiklių pasiekimui naudojami bendri statistiniai rodikliai, kuriems įtaką daro skirtingi makro veiksniai. Vertinama, kad 4 iš 6 KU rezultato rodikliai nebus įgyvendinti, tačiau koreliacijos tarp konkrečių uždavinių priemonių PĮP produkto rodiklių įgyvendinimo ir atitinkamų KU rezultato rodiklių įgyvendinimo nėra nustatytos.
5. Vertinama, kad VP produkto rodikliai bus įgyvendinti, tačiau KU rezultato rodikliai – tik dalinai. Tai nulemta to, kad KU rezultato rodikliai yra tik dalinai veikiami priemonių rezultatų (nėra ryšių koks intervencijos prisidėjimo mastas prie rezultato rodiklio buvo programuojamas). KU rezultato rodikliams įtaką daro kiti veiksniai (makroekonominiai, klimato, žmonių elgsenos ir t.t.).

Įvertinus 2014–2020 m. laikotarpiu sukurtos infrastruktūros papildomumo efektyvumą vertinama, kad 2014–2020 m. ES investicijos teigiamai prisidėjo prie AEI plėtros. Tolesnis investavimas į AEI energetiką yra ir ateityje toliau bus aktualus dėl siektinų Lietuvos strateginių tikslų. Vertinama, kad investicijų į CŠT sukurta nauda ir tęstinumas yra užtikrinamas, nes CŠT yra ES lygmeniu pripažįstama kaip geriausia šilumos tiekimo sistema, o Lietuvos miestų demografinės tendencijos indikuoja, kad poreikis plėtrai išlieka. Vertinama, kad ES lėšomis finansuoti projektai, kuriais buvo atnaujinami pastatai, prisidėjo prie energetiškai neefektyvių pastatų skaičiaus mažinimo Lietuvoje, todėl priemonės, kuriomis finansuojami tokie projektai, bus aktualios ir ateityje. Lietuva susiduria su problema, kad nemaža dalis elektros energijos tiekimo ir skirstymo infrastruktūros yra kritinės būklės, kas didina energetinius ir finansinius nuostolius. Nustatyta, kad priemonėmis pasiekti rodikliai prisideda prie tokių problemų sprendimo. Pažymima, kad elektros skirstymo infrastruktūros įrengimo poreikis yra aktualus ir dėl augančių gaminančių vartotojų skaičiaus.

Vertinant priemonių finansavimo formų ir būdų efektyvumą nustatyta, kad:

1. Didžiosios dalies ketvirtojo prioriteto priemonių finansavimo forma buvo negrąžinamoji subsidija (15 priemonių) ir tik dvejomis priemonėmis finansavimas vyko pasitelkus finansines priemones.
2. Projektų vykdytojams palankiausia finansavimo forma yra negrąžinamoji subsidija, kadangi tokiu būdu paramos gavėjai nerizikuoja dėl finansinių įsipareigojimų, kuriuos sukuria finansinių priemonių taikymas. Subsidijos yra palankiausia forma sąlyginai mažoms šilumos tiekimo organizacijoms, kadangi pastarosios neturi nuosavų lėšų finansuoti būtinus atnaujinimo darbus, o skolintis iš bankų yra sudėtinga, kyla iššūkių dėl investicijų kaštų padengimo.
3. Subsidinio finansavimo derinimas su finansų inžinerija gali būti laikoma pasiteisinusia praktika, ypatingai, kai abi priemonės yra administruojamos tos pačios institucijos (tačiau tai gali būti ir viena priemonė). Tai laikytina geru finansavimo mechanizmu, kuris priimtinas tiek priemones administruojančioms institucijoms, tiek projektų vykdytojams.
4. Pasak projektų vykdytojų ir administruojančių institucijų, savivaldybių skolinimosi limitas riboja ir pakeitimai šioje srityje labiau atlieptų savivaldybių poreikius ir situaciją savivaldybėse. Savivaldybėms taikomas skolinimosi limitas ES struktūrinių fondų lėšų atveju buvo persvarstytas ir 2022 m. gruodžio mėn. buvo priimtas įstatymo pakeitimas, kad nuo 2023 m. savivaldybėms bus suteikiamos platesnės galimybės skolintis įgyvendinant Europos Sąjungos lėšomis finansuojamus projektus, taip stiprinant savivaldybių finansinį savarankiškumą. Tokie pakeitimai manomai įgalins savivaldybes plačiau vykdyti ES finansuojamus projektus.
5. Priemonės, kurios pilna apimtimi ar dalinai yra finansuojamos pasitelkus finansų inžinerijos formas, yra naudingesnės valstybei, kuri turi tikslą lėšas panaudoti kuo efektyviau, t. y. kad investuotos lėšos generuotų kuo didesnį rezultatą.

Įvertinus priemonių tęstinumą 2021–2027 m. ES investicijų laikotarpiu, nustatyta:

1. Visapusiškai teigiamai įvertinta priemonė 04.1.1-LVPA-K-109 „Biokuro panaudojimo skatinimas šilumos energijai gaminti“, tačiau vertėtų faktiškai vertinti paraiškoms tinkamas priemones pagal katilų nusidėvėjimą, o ne amžių. Taip pat galima išskirti priemonę 04.3.1-FM-F-001 „Daugiabučių namų atnaujinimas“, matomas didelis potencialas šią priemonę tęsti. Priemonę 04.1.1-LVPA-V-108 „Didelio efektyvumo kogeneracijos skatinimas Vilniaus mieste“ galima išskirti dėl didelio potencialaus poveikio AEI pajėgumų didinimui. Priemonę 04.3.1-VIPA-T-113 „Valstybei nuosavybės teise priklausančių pastatų (II)“ siūloma tęsti, tačiau svarbu tobulinti priemonės planavimą. Priemonę 04.4.1-LVPA-K-106 „Elektros skirstomųjų tinklų modernizavimas ir plėtra“ interviu respondentai išskyrė kaip užtikrinančią kitų priemonių rezultatus.
2. Didžiausia problema, kurią išskyrė projektų vykdytojai, yra vėlai finansinio laikotarpio metu paskelbiami kvietimai teikti paraiškas, kas vėliau reikalauja greito projektų įgyvendinimo, dėl ko neretai projektai būna nutraukiami. Didelė problema, su kuria susiduria projektų vykdytojai – biudžetų indeksavimo nebuvimas. Yra priemonių, kurios manomai padėtų pasiekti daugiau siekiamo rezultato, jei būtų planuojamos valstybiniu mastu, o ne skelbiamas konkursas. Namų ūkių priemonės nėra orientuotos į socialiai jautrias visuomenės grupes. Savivaldybių skolinimosi limitai riboja savivaldybes teikti paraiškas.

Vertinimo metu nustatyta, kad visomis priemonėmis galimos finansuoti veiklos suplanuotos taip, jog atitinka Veiksmų programos intervencijų logiką, t. y. projektai turėjo potencialo prisidėti prie AEI plėtros ar / ir energijos suvartojimo efektyvumo didinimo, priemonėmis užsibrėžti siekti rodikliai susieti su galimomis finansuoti veiklomis.

Vertinant projektų poveikį kainoms nustatyta, kad investicijos, kurios yra vykdomos iš ES struktūrinių fondų lėšų, nėra įtraukiamos į šilumos ir elektros sektoriaus sąnaudas. Atitinkamai, jeigu šios investicijos būtų vykdomos iš nacionalinių lėšų, amortizacijos sąnaudos būtų įtrauktos į šilumos ir elektros kainas (iki elektros rinkos liberalizavimo). Dėl ES investicijų į amortizacijos sąnaudas nebuvo įtraukta 3,87 mln. Eur/metus elektros gamybos sektoriuje, 4,41 mln. Eur/metus šilumos gamybos sektoriuje. Atitinkamai, vertinama, kad įgyvendintos priemonės leido sumažinti elektros kainą 0,07 kWh/cnt, šilumos kainą 0,042 kWh/cnt (vertinant 2020 m. gamybos apimtis).

Įvertinus projektų rezultatus ir prisidėjimą prie AEI ir efektyvumo tikslų nustatyta:

1. Veiksmų programos priemonės leis sukurti papildomus 249 MW AEI elektros gamybos pajėgumų. Vien šios priemonės leis padidinti AEI elektros gamybos pajėgumus 45 proc. palyginus su 2014 m. lygiu.
2. Veiksmų programos priemonės leis sukurti papildomus 72 MW AEI šilumos gamybos pajėgumų. Vien šios priemonės leis padidinti AEI elektros gamybos pajėgumus 17,9 proc. palyginus su 2014 m. lygiu.
3. Šios investicijos leido pasiekti pagrindinius AEI įstatymo tikslus iki 2020 m.:
* AEI dalis, palyginti su šalies bendruoju galutiniu energijos suvartojimu. Siektina reikšmė – 23 proc., pasiekta – 28,1 proc.
* Elektros energijos, pagamintos iš AEI, dalies, palyginti su šalies bendruoju galutiniu suvartojimu, padidinimas. Siektina reikšmė – 20 proc., pasiekta – 20,9 proc.
1. Įgyvendinamos priemonės taip pat prisidėjo prie energijos vartojimo efektyvumo tikslų. Pažymėtina, kad ne visų priemonių atveju yra galimybė įvertinti jų prisidėjimą prie energijos efektyvumo tikslų dėl duomenų apribojimų, realus prisidėjimas prie šių tikslų yra didesnis. Vertinama, kad priemonės leido sutaupyti 927,5 GWh energijos laikotarpyje tarp 2014 ir 2022 m. Iki 2030 m. šios priemonės leis sutaupyti 3 658,6 GWh energijos. Bendrai analizuojamos priemonės leido sumažinti metinį pirminį energijos suvartojimą 341,1 GWh, galutinį suvartojimą – 216,4 GWh.

Įvertinus projektų poveikį klimato kaitai nustatyta, kad įgyvendinant Veiksmų programos priemones, 10 iš jų tiesiogiai prisidėjo prie ŠESD kiekio mažinimo. Bendra PĮP produkto rodiklių ŠESD mažinimo siektinos reikšmės suma sudaro 669,4 tūkst. t CO2. Nors PĮP produkto rodiklio pasiekimui reikia sumažinti ŠESD kiekį 669 tūkst. t CO2 ekv., įvykdytų ir vykdomų projektų PSP produkto rodiklis lygus 658 tūkst. t CO2 ekv., atitinkamai, vykdomų projektų nepakanka, kad būtų pasiektas PĮP produkto rodiklis. Šiuo metu yra pasiekta 23 proc. PSP ŠESD mažinimo produkto rodiklio. Įgyvendinus visus tebevykstančius projektus metinis bendras ŠESD kiekis sumažės 3,3 proc. palyginus su 2020 m. lygiu.

Atlikus Vertinimą buvo pateiktos rekomendacijos:

1. Rekomenduotina konkretaus uždavinio priemonių lygmens rodiklius formuluoti taip, kad visos po uždaviniu patenkančios priemonės, kur tai įmanoma, turėtų bent vieną bendrą rodiklį, taip užtikrinant priemonių palyginamumą tarpusavyje. Pavyzdžiui, jei visos konkretaus uždavinio priemonės siekia ŠESD sumažinimo rodiklio, tai toks rodiklis kiekvienai priemonei turėtų būti ir skaičiuojamas atskirai („Žinok tai“ rekomendacija).
2. Užtikrinti takoskyrą tarp produkto ir rezultato rodiklių. 2014–2020 m. Veiksmų programoje produkto tipui kai kuriais atvejais priskiriami de facto rezultato rodikliai (pavyzdžiui, P.B.234 „Metinis ŠESD kiekio sumažėjimas“ laikomas produkto rodikliu, nors šis rodiklis matuoja rezultatą, tarp vertintų priemonių šis rodiklis buvo priskirtas 10 priemonių („Žinok tai“ rekomendacija).
3. Rekomenduojama formuojant priemones, kurios nukreiptos į namų ūkius, atsižvelgti į socialinį aspektą ir įgūdžių gerinimą teikiant paraiškas ar jas lydinčius dokumentus, siūloma sukurti pagalbos mechanizmą (pvz. per seniūnijas), kuris būtų nukreiptas į paraiškų pateikimo ir parengimo konsultacinę veiklą („Žinok tai“ rekomendacija).
4. Šilumos tinklų ir / ar katilų keitimo CŠT priemone finansuojami projektai turi būti suderinti su savivaldybių administracijų strateginio planavimo dokumentais (pvz. taikant specialųjį projektų atrankos kriterijų), o priemonė turėtų būti finansuojama taikant finansinės inžinerijos mechanizmus, taip užtikrinant investicijų netolygumų eliminavimą („Žinok tai“ rekomendacija).
5. Viešosios paskirties pastatų modernizavimo priemonėms turėtų būti numatomas ilgesnis terminas. Ilgesnis terminas gali būti užtikrinamas organizuojant kvietimų paskelbimą finansinio periodo pradžioje. Pasak projektų vykdytojų, optimalus terminas projektų vykdymui turėtų būti 28 mėnesiai – 12 mėn. projektavimo paslaugų atlikimui, rangos darbų viešųjų pirkimų paskelbimui – nuo 4 iki 6 mėn., rangos darbų atlikimui 12 mėn. (jei projektai yra kultūros paveldo zonose ar didelės kvadratūros, rangos terminui gali prireikti daugiau laiko). Optimalus paraiškų teikimo terminas – 6 mėnesiai (kuomet reikia atlikti auditus, analizę) („Žinok tai“ rekomendacija).
6. Minkštosioms priemonėms (pavyzdžiui, viešinimo priemonėms) turėtų būti nustatomi rezultato rodikliai (nacionaliniai), siekiant įvertinti jų sukuriamą ne tik produktą, bet ir rezultatą („Žinok tai“ rekomendacija).
7. Rekomenduojama derinti finansines priemones su subsidinėmis (negrąžinamoji subsidija) priemonėmis finansuojant šilumos tinklų ir / ar katilų keitimo CŠT priemones („Daryk tai“ rekomendacija).
8. Projektų biudžetų indeksavimas (ypatingai priemonėse, kuriomis finansuojami rangos darbai (kietosios investicijos), pvz. renovacijos ar tinklų tiesimo / įrengimo darbai), siekiant užtikrinti projektų įgyvendinamumą didėjant infliacijai („Žinok tai“ rekomendacija).
1. LR Susisiekimo ministerija, 2014–2020 m. Europos Sąjungos fondų investicijų veiksmų programos prioriteto „Darnaus transporto ir pagrindinių tinklų infrastruktūros plėtra“ poveikio vertinimas, galutinė vertinimo ataskaita, Smart Continent, Vilnius, 2021 m. <https://www.esinvesticijos.lt/lt//dokumentai//2014-2020-m-europos-sajungos-fondu-investiciju-veiksmu-programos-prioriteto-darnaus-transporto-ir-pagrindiniu-tinklu-infrastrukturos-pletra-poveikio-vertinimas > [↑](#footnote-ref-2)